Skopri kemm l-UE tibbenefika mill-globalizzazzjoni u kif tindirizza kwalunkwe impatt negattiv fuq l-impjiegi. Il-globalizzazzjoni toħloq opportunitajiet ta' xogħol iżda tista' anke ġġib magħha telf ta' impjiegi. Għall-UE, il-ġestjoni tal-globalizzazzjoni – b'tali mod li jsir l-aħjar użu minnha – hija prijorità daqs il-bini ta' Ewropa soċjali li tgħin lill-ħaddiema jsibu impjieg ġdid. Il-globalizzazzjoni toħloq opportunitajiet ta' xogħol fl-Ewropa L-għadd ta' impjiegi sostnuti direttament jew indirettament mill-prodotti u s-servizzi esportati mill-UE lejn pajjiżi terzi qiegħed jikber kontinwament u żdied minn 21.7 miljun impjieg fis-sena 2000 għal 36 miljun impjieg fl-2017 . Bħala medja, kull biljun ewro fi prodotti u servizzi esportati mill-UE jsostni madwar 13,000 impjieg fl-Unjoni. L-opportunitajiet ta' xogħol mhumiex limitati għall-kumpaniji li jesportaw; id-ditti li jfornulhom il-prodotti u s-servizzi jgawdu minnhom ukoll. Fil-Ġermanja, pereżempju, il-prodotti u s-servizzi esportati barra mill-UE jsostnu mas- 6.8 miljun impjieg . Bis-saħħa tas-Suq Uniku tal-UE, 1.1 miljun impjieg ieħor fil-Ġermanja jiddependu fuq il-prodotti u s-servizzi esportati minn pajjiżi oħra tal-UE lejn pajjiżi terzi. B'kollox, 18% tal-impjiegi fil-Ġermanja jiddependu fuq il-prodotti u s-servizzi esportati mill-UE. Is-sehem ta' ħaddiema b'livell għoli ta' ħiliet f'impjiegi relatati mal-esportazzjoni qiegħed jikber u, bħala medja, l-impjiegi relatati mal-esportazzjoni huma mħallsin daqs 12% aktar minn impjiegi oħra L-għadd ta' impjiegi marbuta mal-kummerċ ma' pajjiżi barra l-ue L-impatt negattiv tal-globalizzazzjoni fuq l-impjiegi Il-globalizzazzjoni ġġib magħha aktar kompetizzjoni bejn il-kumpaniji, u dan jista' jwassal għal fallimenti, delokalizzazzjoni u telf ta' impjiegi. L-aktar setturi vulnerabbli fl-UE huma kkaratterizzati minn predominanza ta' impjiegi b'livell baxx ta' ħiliet : l-industrija tat-tessuti, tal-ħwejjeġ, taż-żraben u l-ġilda, tal-metalli bażiċi u l-prodotti tal-metall iffabbrikat, kif ukoll l-industrija tal-manifattura. Il-manifattura hija partikolarment esposta għad-delokalizzazzjoni minħabba l-kompetizzjoni minn pajjiżi b'pagi baxxi. Għalkemm id-delokalizzazzjoni hija element ċentrali tad-dibattitu dwar il-globalizzazzjoni, l-istatistika turi li l-ammont ta' impjiegi mitlufa minħabba d-delokalizzazzjoni fl-UE qed jonqos kontinwament. Id-delokalizzazzjoni qed tinbidel u issa saret aktar komuni fil-pajjiżi tal-Ewropa tal-Lvant milli fl-Istati Membri tal-Punent. Id-destinazzjonijiet huma l-Afrika ta' Fuq u l-Asja. Filwaqt li l-effetti ġenerali tal-liberalizzazzjoni tal-kummerċ internazzjonali huma pożittivi, xi setturi jintlaqtu ħażin u t-tul tal-perjodu ta' aġġustament li l-ħaddiema jkollhom bżonn qabel imorru jaħdmu f'setturi oħra jista' jimmina l-benefiċċji inizjali. Il-Fond Ewropew ta' Aġġustament għall-Globalizzazzjoni (FEG) Sabiex jittaffa l-impatt negattiv tal-globalizzazzjoni u jonqos il-qgħad , fl-2006 l-UE ħolqot il- Fond Ewropew ta' Aġġustament għall-Globalizzazzjoni . L-għan tiegħu hu li jgħin lill-ħaddiema li jkunu tilfu l-impjieg minħabba l-globalizzazzjoni. Dan il-fond ta' solidarjetà ta' emerġenza jikkofinanzja sa 60% tal-politiki tax-xogħol biex jerġa' jinstab impjieg għall-ħaddiema jew jinħolqu impriżi ġodda. Il-proġetti ffinanzjati mill-FEG jinvolvu edukazzjoni u taħriġ, pariri dwar il-karrieri, għajnuna biex tfittex impjieg, mentoring u ftuħ ta' impriżi. Fl-2009, il-fond ġie estiż biex ikopri l-impjiegi mitlufa minħabba bidliet strutturali kbar ikkawżati mill-kriżi ekonomika u finanzjarja. Il-fond jista' jintuża: meta aktar minn 500 ħaddiem ikunu ngħataw is-sensja minn kumpanija waħda u l-fornituri tagħha, jew meta għadd kbir ta' ħaddiema jitilfu xogħolhom f'settur speċifiku f'reġjuni ġirien. Mill-2007 'l hawn, il-FEG għen madwar 150,000 ħaddiem li kienu spiċċaw bla xogħol u 3,369 żagħżugħ u żagħżugħa b'nefqa ta' €630 miljun. Intefqu, pereżempju, € 3.35 miljun f'għajnuna lill-ex ħaddiema ta' call centre fl-Italja 6.4 miljun għall-ħaddiema ta' supermarket li kienu ngħataw is-sensja fil-Greċja 2.6 miljun għal 821 ex ħaddiem tan-Nokia fil-Finlandja F'Jannar 2019, il-Parlament Ewropew talab riforma biex isir titjib fil-FEG Aktar dwar il-globalizzazzjoni u l-UE: Ara dawn l-artikli: Globalizzazzjoni: il-politika kummerċjali tal-UE u d-drittijiet tal-bniedem Il-pożizzjoni tal-UE fil-kummerċ dinji f'ċifri Il-politika kummerċjali tal-UE mfissra Il-benefiċċji tal-globalizzazzjoni ekonomika fl-Ewropa: fatti ewlenin Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF